משה רדמן אבוטבול

משה רֶדְמָן אַבּוּטְבּוּל (נולד ב-6 באוקטובר 1984) הוא ממובילי המחאה נגד הרפורמה המשפטית והמחאה נגד ממשלת נתניהו השישית, יזם היי-טק, יוצר תוכן, מרצה ויועץ בתחום החדשנות. 

 ביוגרפיה 
משה רדמן אבוטבול נולד וגדל בלוד לשרה (לבית אבוטבול) ויצחק רדמן. אביו הוא בן לניצולי השואה מפולין, עובד עירייה, ואימו בת לעולים ממרוקו, מנהלת חנות ספרים. מגיל בית הספר היסודי למד במסגרות לילדים מחוננים ובהם בית ספר למחוננים ומסלול מצטיינים באוניברסיטת בר-אילן. הוא עזב את התיכון אחרי כיתה י', והקדיש את הזמן עד הגיוס לצה"ל לעבודה ולקריאה. למד לבחינות הבגרות בצורה אוטודידקטית וקיבל אישור להיבחן ללא מוסד שמגיש אותו, דקה 13. .

שירת בצה"ל כקצין איסוף בחיל מודיעין השדה ובהמשך כקצין מחקר באמ"ן. במסגרת השירות קיבל אות מצטיין קורס קצינים ואות מצטיין חילי. הוא השתחרר משירות קבע בשל בעיה רפואית שאילצה אותו לעבור ניתוח מוח מורכב.

לאחר שחרורו מצה"ל עבד מספר שנים כמורה במסגרת קורסי הכנה לבחינה הפסיכומטרית ובהמשך למד לתואר ראשון דו-חוגי בכלכלה ובחשבונאות באוניברסיטת תל אביב. עוד לפני סוף לימודי התואר הראשון החל לעבוד כמתרגל ובהמשך כמרצה במסגרת המכינה לחשבונאות של אוניברסיטת תל אביב.

 פעילות עסקית 
ב-2014, בתום לימודי התואר, הקים רדמן אבוטבול עם שותף את קבוצת iGroup, שניהלה מועדוני לקוחות מבוססי בינה עסקית והתאמה אישית, בהיקף של מאות אלפים ביוני 2018 פרש מתפקידו כמנכ"ל הקבוצה ומכר את אחזקותיו בה.

החל מ-2018 ייעץ וליווה חברות בין־לאומיות גדולות בתחומי בינה מלאכותית וחדשנות, והעביר הרצאות וסדנאות בתחום הבינה המלאכותית לארגונים. בשנים 2021–2023 היה דירקטור בחברת הנדל"ן G-CITY (לשעבר גזית גלוב).

ב-2022 ייסד וניהל את חברת ההזנק Anyverse Studio, שפיתחה את BraVer, משחק טיפולי במציאות מדומה. בינואר 2023 הקפיא את פעילות החברה על רקע המשבר החברתי בישראל והקדיש את רוב זמנו למאבק ברפורמה המשפטית.

 פעילות תקשורתית 
בשנים 2022-2019 כתב טור קבוע בעיתון "גלובס" בתחום החדשנות בכלל והבינה המלאכותית בפרט ויצר את הפודקאסט Digital.Tech.Business שעסק בהתפתחויות בעולמות הבינה המלאכותית וטכנולוגיה והקשר שלהם לעולם העסקי הוא התראיין בתקשורת כמומחה בנושאים אלו.

 הוראה 
בשנים 2023-2021 הרצה בחוג לניהול של המכללה למינהל לסטודנטים לתארים ראשון ושני במנהל עסקים. בין השאר הוא מלמד את הקורס "טכנולוגיות בשירות השיווק". כמו כן, בנה את הקורס הראשון בישראל שעוסק בבינה מלאכותית יוצרת ומטאברס (Metaverse) "טכנולוגיות משבשות קווים לדמותן".

 מחאה ופעילות ציבורית
לאחר פרסום תוכנית הרפורמה המשפטית ב-4 בינואר 2023, הודיע רדמן אבוטבול לעובדי החברות בבעלותו שהם יוצאים לחופשה ללא תשלום, שהפכה בהמשך לפיטורים, והקדיש את כל זמנו למחאה נגד הרפורמה. הוא ייסד ביחד עם פעילים נוספים את קבוצת "מחאת ההייטקיסטים", והחליט לקחת על עצמו את תחום ההסברה. הסרטון הראשון שיצר נועד להפריך את הטענה שהושמעה באותם ימים על ידי מקדמי הרפורמה, שאין בבית המשפט העליון שופטים מזרחים ושמטרת הרפורמה היא לאזן את הרכב השופטים. הסרטון זכה למיליוני צפיות, והשפיע על השיח, והוא המשיך בפורמט זה ויצר עשרות סרטונים על מהלכי הרפורמה, על פייק ניוז ועל פעולות המחאה, והתראיין בתקשורת. בנוסף נפגש עם תומכי הרפורמה, על מנת להסביר את המשמעויות והסכנות הגלומות בה לדעתו.

ממוזער|250px|שמאל|משה רדמן אבוטבול (במרכז) ומובילי המחאה נגד הרפורמה המשפטית בכניסה לירושלים בסיום העלייה לרגל שנמשכה ארבעה ימים, 22 ביולי 2023
במהלך חודשי המחאה נאם בבמות שונות ברחבי ישראל במסגרת המחאות בכלל זה בהפגנה הראשית בקפלן (תל אביב). ב-18 ביולי יזם ביחד עם מובילי מחאה נוספים (שקמה ברסלר, רן הר נבו ועמי דרור) מסע רגלי המוני מרחוב קפלן בתל אביב לירושלים כאקט מחאה נגד כוונותיה של הקואליציה לאשר בקריאה שנייה ושלישית את החוק לצמצום עילת הסבירות.

לאחר פרוץ מלחמת חרבות ברזל יזם עם מתנדבים נוספים פעולות שונות, בהן יום אבל אזרחי, הקמת פרויקט התיעוד "אוצרים אמת" שבמסגרתו אוגדו אלפי סרטונים ותמונות למטרת תיעוד, הנצחה וחקירת הטבח ביישובי העוטף.

בדצמבר 2023 האשים את ראש הממשלה בנימין נתניהו בהנדסת תודעה והדגיש את חשיבות המשך המחאה בצל המלחמה. הוא יזם הפגנות בקריאה לקביעת מועד לבחירות, שהחלו בשדרות רוטשילד בתל אביב, ובהמשך עברו לכיכר הבימה, לרחוב קפלן בתל אביב ולמוקדים נוספים בישראל.

במהלך המחאה נעצר מעל חמש פעמים על ידי המשטרה, החל ממרץ 2023, בעקבות חסימת כבישים. בכמה מהמעצרים הוכה על ידי שוטרים, פונה מזירת המעצר על ידי אמבולנס, ואף אובחן כסובל מזעזוע מוח ואושפז בטיפול נמרץ בבית חולים. עם השחרור מהמעצר בחודש מרץ 2024, אסרה עליו השופטת להשתתף בהפגנה בלתי חוקית למשך חודש ימים, ודרשה פיקוח צמוד להשתתפותו בהפגנה.

ב-11 באפריל 2024 התפרסם תחקיר של עמרי מניב בערוץ 12 הטוען כי רדמן אבוטבול גייס תרומות בשם פעילי מחאה והעביר חלק מהסכום לחברה פרטית בבעלותו. רדמן אבוטבול פרסם תשובה מפורטת הכוללת מסמכים עם אישור רו"ח ועו"ד, שלטענתו דוחה את הטענות נגדו.

במאי 2024 החל לשדר את הפודקאסט "כל הקלפים על השולחן" במסגרתו הוא מראיין אנשים מרכזיים בציבוריות הישראלית.

רדמן אבוטבול הוא ממקימי ומובילי התנועה החברתית "עוגן לעתיד" שהושקה במאי 2025, בה הוא משמש כיושב ראש. מטרת התנועה היא להוות מנוע רעיוני-אידאולוגי למחנה הליברלי בישראל על ידי גיבוש חזון המבוסס על ערכים משותפים לקהילות שונות, ולקיחת אחריות אזרחית לבניית חברה ישראלית מתוקנת.

בנובמבר 2025 נחקר במשטרה בעקבות אירועי הפרת סדר בהפגנה. חברי הכנסת נעמה לזימי וגלעד קריב ליוו אותו כתמיכה בו.

 פעילות פוליטית 
ב-6 בינואר 2026 הודיע רדמן על הצטרפותו למפלגת הדמוקרטים בראשות יאיר גולן. רדמן הודיע על כוונתו להתמודד בפריימריז הקרובים של המפלגה.

 תביעות דיבה 

במרץ 2024 הגיש תביעת דיבה בסך 518 אלף ש"ח נגד אראל סג"ל ו"עכשיו 14", על דברים שייחסו לו בפעילות המחאה שלו.

במאי 2025 נפסק שרונית לוי, הידועה בכינוי "רונית הביביסטית", תפצה את רדמן אבוטבול ושלושה פעילי מחאה נוספים בכ-35,000 ש"ח לכל אחד, עקב ציוצים שלה בטוויטר שפגעו בזכות לפרטיות ובזכות לשם טוב של התובעים.

 חיים אישיים 
רדמן אבוטבול נשוי למיטל ואב לשלושה. הוא מתגורר בתל מונד.

 קישורים חיצוניים 


 ריכוז הטורים של משה רדמן באתר גלובס
 משה רדמן, באתר "המכללה למנהל"
 משה רדמן, באתר "ארגון הדיגיטל הישראלי"
 הפודקאסט Digital.Tech.Business של משה רדמן




 הערות שוליים 

קטגוריה:פעילים חברתיים ישראלים
קטגוריה:יזמים ישראלים
קטגוריה:יועצים ישראלים
קטגוריה:מגישי פודקאסטים ישראלים
קטגוריה:בוגרי אוניברסיטת תל אביב
קטגוריה:לוד: אישים
קטגוריה:תל מונד: אישים
קטגוריה:ישראלים שנולדו ב-1984